**FRIEDRICH NIETZSCHE**

MJESTO: Rođen je u Röckenu, predavao je na katedri za klasičnu filologiju u Baselu (ali se već sa 35 godina samovoljno, zbog slaba zdravlja, povukao u mirovinu). Mnogo je putovao (osobito u Italiju), a zadnjih 10-ak godina psihički bolestan provodi u domovini.

VRIJEME: 1844. – 1900.

ZANIMLJIVOSTI: Veliko prijateljstvo sa skladateljem Wagnerom na kraju se pretvorilo u razočaranje. Sestra koja se brinula o njemu kad mu je oslabilo psihičko zdravlje falsificirala je njegove ideje i prilagođavala ih nacističkoj ideologiji.

VAŽNOST: Jedan je od najkontroverznijih filozofa svih vremena, npr. njegove ideje (osobito onu o nadčovjeku) iskoristili su i preradili nacisti.

DJELA: „**Rođenje tragedije iz duha glazbe“**, „**Tako je govorio Zaratustra“**, „**Volja za moć“**, „S one strane dobra i zla“, „Genealogija morala“, „Antikrist“, „Ljudsko – odviše ljudsko“

**NIHILIZAM** – Nietzsche kritizira kulturu i moral koji dominiraju u njegovo vrijeme te sve one koji su do takve situacije doveli

* svjestan je vlastitog kontroverznog stava jer se suprotstavlja svemu na čemu počiva društvo**:** „*Jednom će se za moje ime vezati sjećanje na nešto čudesnoga, na jednu krizu kakve nije bilo na zemlji... ja protuslovim kako se nikada nije protuslovilo...“*
* DEKADENCIJA – propadanje, opadanje, kvarenje – Nietzsche smatra da se iskvarila prvobitna umjetnost i sustavi ponašanja
* IMORALIZAM – sve iskrivljeno treba uništiti, **prevrednovati sve uvriježene vrijednosti** i postaviti novi sustav

KULTURA I UMJETNOST – o njima ovisi „zdravlje“ društva

* predsokratovska kultura antičke Grčke ispravno je odražavala bit života i bila istinsko razdoblje stvaralaštva
  + počiva na skladu dvaju elemenata:
    - DIONIZIJSKI ELEMENT – snaga, nagon, strast... – najizravniji prikaz ima u glazbi
    - APOLONSKI (APOLINIJSKI) ELEMENT – razum, smirenost, pravilnost... – najizravniji prikaz ima u arhitekturi
  + **tragedija** – apolinijski izraz dionizijskih težnji
* SOKRAT – prvi kvaritelj i dekadent kulture
  + inzistira na dominaciji racionalnog nad neracionalnim
  + narušio je sklad pretjeranim naglašavanjem apolonskog elementa

MORAL – svijetom vlada iskrivljeni moral koji zatire ono što čovjek doista jest

* „*Povijest borbe morala protiv osnovnih instikata života najveći je nemoral za koji je ikad znao svijet.*“
* KRŠĆANSTVO – najviše je utjecalo na iskrivljavanje morala
  + propagira moral slabosti, potlačenosti, trpljenja i pasivnosti, a spas nudi u svijetu izvan ovoga
    - „*Preklinjem vas, braćo moja, ostanite vjerni zemlji i ne vjerujte onima koji vam govore o nadzemaljskim nadama! Trovači su to svjesno ili nesvjesno.*“ (Zaratustra)
* jedina ispravna podjela ljudi je podjela na JAKE I SLABE – **dobro** je sve ono što ojačava, sve što oslabljuje je **loše**
  + „*Ono što pada valja još i gurnuti! Ne štedite bližnjega svoga! Onoga koga ne možete naučiti letjeti, toga mi naučite – brzo padati!*“
  + trebaju vladati jaki, gospodari, poduzetni, „veliki“, prirodni aristokrati, a ne robovi, slabi, stado...
  + slično prirodnoj selekciji u životinjskom svijetu – trebaju preživjeti prirodno jači
  + stado pokušava sputati jake (razvijaju slabu moć) moralom sućuti i institucijama koje su razvili
    - „*Država je najhladnija od svih hladnih nemani. I hladno laže: i ova laž gmiže iz njenih usta: ‚Ja, država, ja sam narod’.*“

VOLJA ZA MOĆ (volja k moći) – nietzscheovski voluntarizam

* volja je htijenje koje hoće samo prijeći preko svoje trenutačne pozicije
* u ontološkom smislu to je stvaralačka sila svijeta koja se očituje u svemu, pa tako i u čovjeku
* svijetom, dakle, ne vlada logos, nego vlada **kaos**
* ljudi u svojoj biti nisu racionalna i samilosna bića
* osnova, nas kao ljudi, i glavni pokretač našeg ponašanja je volja za moći
* svi žele moć i žele je što više, a razlika je samo u tome što to neki ne žele priznati ili je ne mogu dobiti pa lažu da je zapravo i ne žele
* lažni (kršćanski) moral je moral slabih koji na taj način žele držati u pokornosti jake
* ISTINA – nije čvrsta i objektivna kategorija, a osobito nije utemeljena na razumu
  + „*Istina je vrsta zablude bez koje određena vrsta živih bića ne bi mogla živjeti.*“
  + „*Istina je relativna i treba da služi životu.“*
  + ono što se naziva istinom proizlazi iz praktične životne potrebe, dakle, istine slabih su samo istine za njih jer su im korisne

USPOREDBA SA SCHOPENHAUEROM

* Nietzsche se slaže sa Schopenhauerom pri negiranju materijalne (mehanicistički organizirane) osnove svijeta te isticanjem pojmova bivanja i volje
* razlika je u tome što volja za Nietzschea nije puka volja za životom, nego volja za moći
  + „HEROIČKI VOLUNTARIZAM“ – snaga volje i njezin zanos su neiscrpni; premda je život težak, Nietzschea ideja volje vodi u optimizam
  + volja ne vodi u patnju, već do prelaženja i nadrastanja čovjeka u nadčovjeka

**NADČOVJEK (PREKOČOVJEK)** – njem. *Übermensch* – ideal nove aristokracije

* prirodno superiornim pojedincima mora se omogućiti slobodno napredovanje
* oni mogu srušiti staru (lošu) kulturu i sposobni su stvoriti novu nadčovjek može više od ostalih, on je sposobniji, kreativniji, vitalniji i odlučniji od ostalih, on može podnijeti više odgovornosti i može trpjeti više od drugih
* čovjek je samo uže između majmuna i nadčovjeka: **„*Čovjek je nešto što treba biti prevladano. Što ste vi učinili da biste ga prevladali?*“**
  + slično teoriji evolucije, nadčovjek se treba razviti iz čovjeka (ipak razlika je u tome što evolucijski preživljavaju najprilagođeniji, a nadčovjek je osobit i izniman)
  + „*Svaki čovjek dobro zna da na svijetu živi samo jednom, da je on nešto jedinstveno, i da ni u najrjeđem slučaju ne može od tako divne šarolike raznovrsnosti po drugi put nastati nešto tako jedinstveno kao što je on.*“

**VJEČNO VRAĆANJE ISTOGA** („**nevinost bivanja**“) – sve se ponavlja i vraća: „*Sve se slama, sve se opet slaže: vječno se gradi ista kuća bitka...*“

* vječno se vraćanje izrazitije očituje u etičkom nego u metafizičkom smislu
* samo nadčovjek može podnijeti misao na vječno vraćanje istoga u svojem životu, on voli svoju sudbinu („*Formula za veličinu čovjeka je amor fati.*“)
  + običan čovjek pri teškoćama se nada da će one proći i to ga tješi, nadčovjek radosno pristaje da se svi napori i patnje ponove: *„... morat ćeš još jedanput i nebrojeno puta živjeti...“*

UMJETNOST – treba se vratiti izvorna funkcija umjetnosti jer život ima svoje opravdanje jedino kao estetski fenomen

* umjetnošću govorimo DA životu, samo s njom možemo podnijeti životnu borbu, pesimizam pretvoriti u optimizam; ona je izvor vitalnosti
* umjetnost je vrjednija od istine, zapravo *„imamo umjetnost da ne bismo propali zbog istine“*
* nadčovjek je neka vrsta umjetnika života
* „*Ništa nije lijepo, samo čovjek je lijep: na toj naivnosti počiva sva estetika, to je njena prva istina. Dodajmo odmah i drugu: ništa nije ružnije od čovjeka koji izobličuje – time smo postavili granice carstva estetičkoga suda.*“
* „*Ljepota čuva i od prehlade!*“

ATEIZAM – sveukupna izložena pozicija ne ostavlja mjesta za boga

* osim lažnog kršćanskog morala i zavaravanja idejom o onostranom životu, bog je neprihvatljiv i kao ideja jer počiva na ideji nadređenosti i superiornosti nad ljudima (što je bog veći, to je čovjek manji)
  + uz vjerničku perspektivu nemoguće je da se razvije nadčovjek
  + „***Bog je mrtav!*** *Učim vas nadčovjeku! Čovjek je nešto što treba da bude prevladano... Nadčovjek je smisao zemlje..*.“
  + slabom je čovjeku bog bio potreban kao oslonac, pomoć i utjeha (kao djetetu roditelj), ali će nadčovjek biti samostalan, snažan gospodar zemlje, tako da će bog (ideja boga) umrijeti

TRI FAZE PRETVORBE DUHA – Nietzsche nagovještava novo doba i metaforički navodi faze napretka u odnosu na iskvarenu stvarnost:

* deva – nosi breme starog iskrivljenog morala
* lav – slobodni duh koji se bori protiv zmaja (stare vrijednosti)
* dijete – igra se stvaranja, postavlja vrijednosti nadčovjeka

